Creatii literare - ION SCOROBETE

ION SCOROBETE

Poet şi prozator, Ion Scorobete s-a născut la 26 mai 1947, în satul Meria (Hunedoara). Este membru al Uniunii Scriitorilor din România. Pseudonim: Romulus Mitu Meria.

După absolvirea ciclului gimnazial la Şcoala Generală din Densuş (1961), urmează cursurile unor licee la Hunedoara (1965-1967) şi Făget (1969-1971), apoi face studii de biblioteconomie (Bucureşti, 1971- 1973). Licenţiat al Facultăţii de Drept a Universităţii Bucureşti (1986).

Avocat pledant în Baroul Timişoara. Debutează cu versuri sub pseudonimul Romului Mitu-Meria în revista „Orizont” (1973). Debut editorial colectiv în Atelier literar, 1987. Debut în volum cu Geometria zăpezii (1993), poeme, Timişoara. A publicat în continuare volumele: Baricada cu îngeri, poeme, Timişoara, 1994; Dragoste şi alte păsări de pradă, poeme, Timişoara, 1996; Ziua tip vagon, poeme, Timişoara, 1997; Cavalerul dupăamiezii, roman, Timişoara, 1998; Noaptea orgoliilor, roman, Timişoara, 1999; Biblioteca de zgomote, poeme, Iaşi, 2000; Pădurile celeste, poeme, Deva, 2003; Îngerul de faianţă, roman, Timişoara, 2004; Zbor interior, roman, Timişoara, 2006; Mierea de pelin, poeme, Timişoara, 2007; Îmblânzitorul de sfere, poeme, Timişoara, 2008; Imperiul mărunt, poeme, Timişoara, 2010; Elemente de contur, poeme Cluj-Napoca, 2011; Exerciţii de singurătate, volum bilingv româno-albanez, Bucureşti, 2011; Trup şi suflet, antologie poetică bilingvă (albaneză-română), traducere Baki Ymeri, Bucureşti, 2012; Circumferinţa hardului gri/ La circonference du hard gris, poeme româno-franceze, Cluj-Napoca, 2014; Poeme în versiune greacă, 2016, traducere a poetei Elda Kokoneshi.

ÎNSERARE

Aşteptându-te

am adunat atâtea amânări

atătea facturi cu plata nedatorată

atâtea vreascuri pentru focul ce nu se va aprinde

atâtea nimicuri

nasturi şireturi batiste

notes-uri

braţe de metafizică eviscerată a „n” sofişti

o groază de temenele în gând

ca orice muritor aflat pe o punte

şi nu e totul

căci pe zi ce trece simt cum

mă contopesc cu acestea

şi accept să ne privim reciproc

să rătăcim ziua în amiaza mare în amestec

fără niciun efort ele îmi citesc gândurile

îndărătul fântânii în curs de secătuire

şi-au construit un cerc

care-mi absoarbe imaginea

obosită

încât aud zilele cum scârţâie în

mecanismul interior

de cuplare al comutatorului

LENTILE DE CONTACT

Cărarea pieptănăturii pe mijloc

Cârlionţi după tehnologia de vârf

rudimentele par topite

pe chipul de ciută

căruia mă ofer să-i sesizez amănuntele ce pot da foc

chiar şi unui sistem ignifug

pe cât de vaporos

de artizanal se divulgă acest neobişnuit filigran

neprotejat

din filmuleţul ce ar putea fi trecut

la altele dacă nu s-ar insinua

linia obrajilor în culoarea îmbunătăţită

a rodiei din care degust

ca un apucat

în facultativa acestui mijloc de transport

care bine face că întârzie

pentru a mă îndestula

cu infima diferenţă de nuanţe

a refracţiei

cu care mă atingi prin lentilele de contact

TABLOU

Mielul sacrificat ar paşte şi azi pe prund

deasupra casei din stejar

a bunicului

în actualitate s-ar zbuciuma

şi cuţitul

ca un soldat pentru a împlini porunca

în zori

doar că în lanţul întâmplărilor

tata e plecat deja între cei drepţi

iar în jurul mesei de brad

aerul se infulecă pe sine

eliberează senzorii de strictă necesitate precum

s-ar şterge pe mâini

de sânge

în tablou lucrarea e făcută cu migala detaliului

eu particip din afară

stilizez după înclinaţie

cerul însângerat la apus

doza lui de dragoste

introdusă ca pact între spuză şi lapte

aşa cum se cultivă

decenţa

ca experienţă

Contents